Batswana ba kgothadiwa go ikwadisetsa ditlhopho 
Badirela puso ba kgothaditswe go thusa setshaba ka botho le go ba fa ditirelo le ditlamelo tsa maemo a a kwa godimo ka dinako tsotlhe. Kgothatso e e dirilwe ke mothusa mokwaldi mo lephateng la merero ya ofisi ya ga Tautona le tsamaiso puso le bodiredi Mme Bokhutso Botlhole mo phuthegong e e neng e tshwerwe mo Tsabong bosheng. Fa a buisa bodiredi jwa lephata la dikitso le kgaso le ba ofisi ya ga molaodi, o ne a ba gakolola go dirisa didirisiwa le ditsompelo di tshwana le dikoloi tsa puso gore ba tsweledisa mananeo a puso. A re ofisi ya ga molaodi ke yone seipone sa gaTautona mo go tlhomamiseng gore mananeo a puso a tshwana le a nyeletso lehuma a a ka ntshang Batswana mo lehumeng a goroga kwa go ba ba tshwanetseng gore e re ka 2036 matshelo a bone a bo a tokafetse. Mme Botlhole o ne a bolela fa maikaelelo a phuthego eo e ne e le go tla go lekola badiri ba lephata leo, go  utlwa matshwenyego le botsogo badiri jwa bone le go tswa ka ditharabololo tsa one. O ne a gwetlha badiri gape go ipaakanyetsa ditlhopho tsa setshaba tse di tlang gore ba tle ba kgone go tsamaisa tiro ka manontlhotlho. O ne a gatelela gore baeteledipele ba maphata ao ba bee leitlho ka fa madi a go bereka morago ga nako a dirisiwang ka teng le gore ba tshwanetse go dumalana pele le ba ba ba okametseng selekanyo sa dioura pele ga ba di bereka. Mothusa mokwaledi o ne a gwetlha gape baeteledipele ba maphata ao go duela badiri ba ba thapilweng ka nakwana ka nako e e tshwanetseng. Fa ba mo kgwa dikgaba, badiri ba ne ba ngongorega ka go tlhoka go tsholediwa maemo le ntswa ba na le ditlankana, go berekela golo go le gongwe lobaka lo lo leele, letlhoko la boroko le diofisi le diemo tse di sa siamang tse ba berekelang mo go tsone. Ba ne ba supa fa kgaolo eo e le kgakala le gore mo pakeng ya diphefo, mariga le selemo ba tlhoka difetlha phefo kwa diofisng le mo matlong a ba nnang mo go one. BOKHUTLO